b'\n_START_ARTICLE_\nVera Adle\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nVera Adle\xc5\xa1i\xc4\x8d se je rodila 29. maja 1905 kot Vera Popovi\xc4\x8d. Po osnovni \xc5\xa1oli se je vpisala na mestni dekli\xc5\xa1ki licej v Ljubljani, po maturi pa je v \xc5\xa1olskem letu 1921/22 \xc5\xa1tudirala glasbo pri Charlesu Reeju in ples pri Gertrudi Bodenwiser na Dunaju. Leta 1923 je bila sprejeta v \xc4\x8detrti letnik konservatorija pri Juliju Betettu. Leta 1927 je dobila slu\xc5\xbebo v ljubljanski Operi, kjer je do sezone 1931/32 nastopala v ve\xc4\x8d glavnih vlogah. Tako je pela v vlogah Olimpije v Offenbachovih Hoffmanovih pripovedkah, Filine v Thomasovem Mignonu, kraljice no\xc4\x8di v Mozartovi \xc4\x8carobni pi\xc5\xa1\xc4\x8dali, Konstance v Mozartovi Beg iz seraja, lady Harriet v Flotowovi Marti ter v vlogi Ninon v Foersterjevem Gorenjskem slav\xc4\x8dku. Poleg tega je v ljubljanski Operi gostovala tudi v vlogah Rozine v Rossinijevem Seviljskem brivcu in v vlogi prvega \xc4\x8darobnega dekleta v Wagnerjevem Parsifalu._NEWLINE_Med anga\xc5\xbemajem v ljubljanski Operi je nadaljevala s \xc5\xa1tudijem solo petja na dr\xc5\xbeavnem konservatoriju pri Mateju Hubadu, kon\xc4\x8dala pa je tudi dvoletno dramsko \xc5\xa1olo. Leta 1930 je \xc5\xa1tudirala petje in govorno tehniko tudi pri Heinrichu Egenolfu v Berlinu. Med leti 1935 in 1938 je petje \xc5\xa1tudirala tudi pri Marii Rado Danielli na Dunaju._NEWLINE_Drugo svetovno vojno je pre\xc5\xbeivela v Ljubljani, kjer je bila \xc4\x8dlanica glavnega odbora Rde\xc4\x8dega kri\xc5\xbea. Jeseni leta 1944 so jo Nemci aretirali in obsodili na \xc5\xa1est mesecev zaporne kazni. Po vojni je leta 1947 postala honorarna predavateljica za govorno tehniko in dikcijo na Akademiji za igralsko umetnost. Leta 1948 je na Akademiji postala redna predavateljica, leta 1959 vi\xc5\xa1ja strokovna sodelavka in leta 1961 vi\xc5\xa1ja predavateljica. Hkrati je od leta 1949 vodila te\xc4\x8daje govorne tehnike za napovedovalce in igralce na Radiu Ljubljana, pa tudi v Mestnem gledali\xc5\xa1\xc4\x8du Ljubljanskem in Pre\xc5\xa1ernovem gledali\xc5\xa1\xc4\x8du v Kranju. Med leti 1953 in 1968 je predavala prakti\xc4\x8dno fonetiko na Vi\xc5\xa1ji pedago\xc5\xa1ki \xc5\xa1oli ter govorno tehniko in dikcijo na Akademiji za glasbo. Leta 1968 se je upokojila.'